Firmaet og ægteskabet lukker

Anholdelsen bliver starten på enden for Christians firma, og han står tilbage med en personlig gæld på flere millioner kroner.

- Så begynder økonomien stille og roligt at smuldre, siger Christian.

Ligesom familielivet gør det.

For Christians økonomiske problemer betyder blandt andet, at hans kone ikke kan tegne forsikringer på hverken hus, bil eller børn.

Læs også : En stalker forfulgte Heidi og Karin - nu har de mistet troen på retssystemet

Begrundelsen fra forsikringsselskabet er ifølge Christian, at hun var gift med ham. Og så længe, Christian stadig boede på adressen, kunne hun ikke tegne forsikringer.

Det er ifølge Christian, der i dag er 56 år og far til fem børn, medvirkende til, at han og konen bliver skilt.

- Men jeg har forsøgt at holde mine børn så meget ude af det her forløb, som overhovedet muligt.

Jeg sidder med en følelse af, at systemet ikke virker, og det er enormt frustrerende, for den her sag har styret hele mit liv de sidste otte år. Tiltalt i FH Byg-sagen

Allerede dømt?

Der går næsten fem år fra anholdelsen, til anklageskriftet er klar, og Christian får at vide, at han er tiltalt i fire forhold.

Imens forsøger Christian at komme på ret køl igen, men sagen hænger over ham.

- Det er ude i offentligheden, og de mennesker, jeg har noget at gøre med, kender til sagen og har allerede dømt mig, siger Christian.

- Når vi taler om økonomisk kriminalitet, så er det jo lige før, det er værre end at slå en mand ihjel.

Christian forsøger forgæves at finde et arbejde.

- Jeg bliver nødt til at forklare en ny arbejdsgiver, at jeg tiltalt i den her sag, fordi jeg skal forklare, hvorfor jeg skal have fri to dage om ugen måske mere end et år ud i fremtiden. Hvem gider ansætte en mand på de konditioner?

De to fridage om ugen skal Christian bruge til at møde op i retten, som har afsat 70 dage til sagen. Det er udover de 15 retsmøder, som Christian er mødt op til, inden anklageskriftet blev læst op.

Hovedtiltalte bliver væk

Langt de fleste af retsmøderne bliver udsat, fordi den hovedtiltalte ikke dukker op. Han er syg, fortæller forsvareren.

I tre omgange har Retslægerådet stemplet lægeerklæringerne som ugyldige. Den hovedtiltalte kan godt møde i retten, er dommen.

Sagen med Stein Bagger var nogenlunde samtidig med min. Den er afsluttet, og han er ude af spjældet igen. Tiltalt i FH Byg-sagen

Men Retslægerådets vurderinger bliver besvaret med nye lægeerklæringer fra den hovedtiltalte. På den måde kører det i ring med den konsekvens, at sagen trækker ud. Og kører i ring. Christian og tre af de tiltalte møder op, men må forlade retslokalet uden at komme videre.

- Det virker det som et cirkus, at alle møder op og indtager deres pladser, og så konstaterer vi gang på gang, at vi må tage hjem igen, fordi der mangler én af de tiltalte, siger Christian.

- Jeg sidder med en følelse af, at systemet ikke virker, og det er enormt frustrerende, for den her sag har styret hele mit liv de sidste otte år.

Stein Bagger og det meste af en skolegang

Christian har svært ved at forstå, hvorfor sagen har taget så lang tid og forsøger selv at sætte det i perspektiv ved at konstatere, at han i 2009 havde en søn, der gik i tredje klasse. Nu går han i 2.g.

Og han fremhæver en anden kendt sag og undrer sig over, at den er afsluttet, mens Christian stadig venter på sin dom eller frifindelse.

- Sagen med Stein Bagger var nogenlunde samtidig med min. Den er afsluttet, og han er ude af spjældet igen. Min sag er slet ikke afsluttet endnu, så jeg har virkelig svært ved at forholde mig til det her, siger Christian.

Hellere spjældet end ventetiden

Erfaringerne viser, at jo længere tid en sag trækker ud, jo mindre bliver en eventuel straf. Men det trøster ikke Christian.

- Helt seriøst, så ville jeg hellere have taget to år i spjældet, hvis jeg kunne være det her foruden. De her otte år har været uudholdelige.

Du har jo haft din frihed til at gøre, hvad du har haft lyst til. Hvorfor ville du hellere have været i fængsel?

Læs også : Søren Pape: Langvarige retssager skal stoppes nu

- Jeg har netop ikke kunnet gøre, hvad jeg ville. Det er det, der er problemet, siger Christian.

- Jeg forstår ikke retssystemet. Det gør jeg simpelthen ikke.

Sagen er nu splittet op i to. En sag med den hovedtiltalte, der endnu ikke er gået i gang. Og en sag med de fire andre tiltalte, heriblandt Christian, der officielt startede den 20. september i år. Der er afsat 70 retsdage til sagen.